Kuns help broer se dood verwerk | Netwerk24
Deur Kaydene Davids 18 Augustus 2018 11:17
'n Matriekleerling van die St. Andrew's School in Bloemfontein se liefde vir kuns het hom gehelp om die dood van sy broer te verwerk.
Sethu Menye (17) het vroeër vanjaar begin skilder en teken nadat sy broer Athi (15) in November aan breinvliesontsteking dood is.
Athi was net drie dae in die hospitaal toe hy op sy 15de verjaardag op 3 November dood is.
Een van Sethu Menye se kunswerke.
Menye sê hy worstel steeds met Athi se dood, maar sy liefde vir kuns help hom om die verlies draagliker te maak. Hy was ná Athi se dood gebroke, emosioneel en geestelik onstabiel.
"Kuns het my gehelp om staande te bly. Dit help my om sy dood vir 'n oomblik te vergeet, maar dit help my ook om deur my verlies te werk."
Hy sê hy is nie goed daarmee om uiting aan sy emosies te gee nie.
Hy skilder of teken enigiets wat hom inspireer. Hy wil graag deur sy kuns 'n storie vertel en ander mense daarmee inspireer.